En aquests centres es crearan dos circuits d'atenció un per a pacients COVID-19 i un altre per a pacients no COVID-19 i per a la recuperació de l'activitat assistencial
La resta de centres hospitalaris atendran pacients no COVID-19 i recuperaran l'activitat que s'ha hagut de desprogramar i la sobrevinguda funcionant amb una llista d'espera única per a l'RSCT
La Regió Sanitària Camp de Tarragona, en col·laboració amb les gerències dels proveïdors hospitalaris, preparen el pla de desescalada de l'activitat assistencial i la recuperació d'especialitats i proves que havien quedat suspeses amb motiu de la pandèmia de la COVID-19.
Per aquest motiu des de la Regió Sanitària a partir del XXXX es concentraran en els hospitals Joan XXIII de Tarragona i el Sant Joan de Reus els pacients COVID-19 positius que hi hagi a la Regió.
En concentrar els pacients positius en aquests dos centres es permetrà que la resta no tinguin pacients ingressats per coronavirus i puguin treballar en l'activitat assistencial sobrevinguda i en la recuperació de l'activitat que s'ha hagut de desprogramar i no s'ha realitzat durant les darreres setmanes.
A més, l'Hospital Universitari Joan XXIII de Tarragona i l'Hospital Universitari Sant Joan de Reus crearan dos circuits d'accés i atenció als pacients tenint en compte si es tracta de pacients COVID-19 positius o no.
Això també permet als dos hospitals recuperar l'activitat específica que només es realitza en aquests centres com a referència de la Regió Sanitària Camp de Tarragona i obrir les agendes d'especialitats i cirurgia per recuperar activitat demorada.
La resta de centres hospitalaris com l'Hospital Santa Tecla de Tarragona, l'Hospital del Vendrell i l'Hospital Pius de Valls, conjuntament amb els dos hospitals que acolliran malalts COVID-19 positius començaran a programar i a realitzar activitat funcionant amb una llista d'espera única per a la Regió Sanitària Camp de Tarragona.
Els criteris per a la programació basada en aquesta llista d'espera única de la regió sanitària serà la preferència, la prioritat i la urgència.
El centre ha mantingut en tot moment l'activitat de cirurgia programada amb ingrés per a patologies oncològiques i de risc vital amb dues sessions diàries a més del quiròfan de cirurgia urgent.
La llista d'espera quirúrgica no ha augmentat en volum però si en antiguitat ja que el procés diagnòstic s'ha aturat en tot el sistema sanitari.
La cirurgia programada amb ingrés hospitalari introduirà, progressivament, a partir de l'11 de maig, la no oncològica amb cinc sessions diàries.
En el bloc obstètric es donarà resposta específica per a les usuàries de COVID-19 positiu i de COVID-19 negatiu o pendents.
Durant tot el període COVID-19 es reservarà un quiròfan de l'àrea obstètrica exclusiu per a cesàries COVID-19 positives i un per a cesàries COVID-19 negatives.
L'Hospital Universitari Joan XXIII mantindrà, fins a l'estabilitat epidemiològica tres tipus de plantes: COVID-19 negatiu, COVID-19 positiu i pendents de resultats.
La distribució d'aquestes plantes variarà en funció de la demanda de cadascuna de les categories.
Pel que fa a les UCI, l'hospital comptarà amb una capacitat inicial de 54 llits distribuïts en 6 unitats depenent de la patologia i de l'afectació COVID-19 positiva o negativa.
Els gabinets intervencionistes com endoscòpia digestiva, broncoscòpia, hemodinàmica cardíaca, angiografia digital, clínica del dolor i gabinet maxil·lofacial esponjaran les agendes per prevenir l'acumulació d'usuaris a les sales.
Es prioritzaran els casos i procediments no ajornables.
Pel que fa a l'hemodinàmica es prioritzaran les urgències i els codis, en una primera fase es farà una sessió al matí i en una segona dues sessions, una al matí i una a la tarda.
Pel que fa a consultes externes i gabinets no intervencionistes es desplegarà de forma universal les visites virtuals sense pacient per a primeres visites provinents de l'atenció primària i s'activarà l'agenda d'especialista consultor a les especialitats que no les tenen.
S'implantarà successivament les visites virtuals en els casos que sigui possible.
Durant tot el mes de maig s'enviarà a totes les visites citades el missatge que no s'ha de venir a no ser que el metge els hagi trucat per dir als pacients que s'han de visitar presencialment.
Probablement a partir del juny i juliol es puguin fer agendes noves amb citació de pacients cada 20 minuts.
A l'Hospital Universitari Sant Joan de Reus la UCI actual quedarà reservada per als pacients no COVID-19 i, pel que fa als pacients COVID-19, la UCI es configurarà en l'espai de l'actual hospital de dia de medicina interna.
L'àrea quirúrgica de l'HUSJR resta diferenciada amb dues zones, una per a pacients COVID-19 amb la possibilitat d'intervenir usuaris que, ja sigui per cirurgia urgent o per altres causes que s'aconselli intervenir malgrat l'afectació per la COVID-19 no es puguin demorar.
Es disposa d'un quiròfan amb pressió neutra en un circuit aïllat de la resta d'espai quirúrgics que permet el seu ús les 24 hores del dia.
La resta de quiròfans seran utilitzats per a la cirurgia programada i urgent en casos no COVID-19.
L'increment de l'activitat serà progressiva i estarà regulada pels índexs d'ocupació de la planta d'hospitalització i de la UCI per pacients amb la COVID-19.
L'HUSJR disposa de deu plantes d'hospitalització, amb 29 habitacions cadascuna que permeten el seu ús individual o doble, segons les necessitats del servei.
El pla de contingència estableix la separació d'una planta d'hospitalització dedicada en exclusiva per a la COVID-19.
Es preveu l'ocupació de fins a 22 habitacions d'ús individual a la planta E1 i es podrien doblar fins una ocupació total òptima de 36 pacients.
En cas de nou increment de casos que requereixin ingrés, s'alliberaria la planta de medicina interna per augmentar la capacitat per sobre dels 36 ingressats arribant als 72 pacients amb COVID-19.
Pel que fa a les consultes externes es revisaran totes les cites per minimitzar l'assistència presencial de pacients a la sala d'espera.
Es valorarà la transformació en consulta telefònica totes les cites possibles.
A més, s'establiran agendes mixtes de consulta presencial i consulta telemàtica.
S'ampliarà l'horari d'atenció als usuaris en sessions de tarda i es col·laborarà amb l'atenció primària per reduir les visites del pacient a l'hospital fomentant els sistemes d'e-interconsulta entre el metge de família i l'especialista.
Actualment, l'àrea quirúrgica de de l'Hospital Santa Tecla (HST) funciona amb una mitjana diària d'un quiròfan d'urgència i un quiròfan de cirurgia programada amb cirurgia neoplàsica o similar i cesàries selectives.
L'objectiu és anar incrementant l'activitat en la mesura que els diferents dispositius hospitalaris –ocupació de llits convencional i d'UCI- i la disponibilitat de professionals que ho permetin.
En aquest increment s'incorpora l'activitat de cirurgia major ambulatòria (CMA) que es pot realitzar sense tensar les estructures hospitalàries.
Així mateix es disposa de dos espais quirúrgics absolutament diferenciats amb circuits totalment independents els de cirurgia i medicina interna de l'HST a la Rambla Vella i els quiròfans de CMA de Llevant.
Quant a l'hospitalització a la UCI de l'HST s'ha inhabilitat l'espai proper contingu com a conseqüència de l'estabilització del nombre de pacients ingressats amb xifres inferiors a 9.
Pel que fa a l'hospitalització convencional la tercera planta tindrà malalts amb PCR negativa en les especialitats de maternoinfantil, i malalts quirúrgics de ginecologia, traumatologia, cirurgia general i urologia.
La cinquena planta serà per a pacients quirúrgics programats amb PCR negativa o urgències mèdiques o quirúrgiques sense sospita clínica que estan a l'espera de PCR de cribratge.
A les consultes externes es farà un increment escalat de l'activitat.
L'objectiu serà potenciar la consulta no presencial amb l'ús de les tecnologies disponibles i accés a noves tecnologies.
S'incrementarà la visita telemàtica i es dissenyaran agendes que estableixin intercalar visites presencials amb visites telemàtiques, telefòniques i revisions de visites a programar.
Es preveu que fins al 30 de juny es revisin les consultes programades per part del facultatiu per definir la visita presencial o resolució telefònica.
Els pacients pendents de programar seran revisats pel facultatiu per definició de la visita a l'igual que els pacients amb visites anul·lades durant el període de pandèmia.
Amb la sectorització territorial de la COVID-19, el Pius Hospital de Valls (PHV) passa a ser un hospital d'atenció no COVID-19, excepte per als llits de pacients pendents de resultats de les proves PCR, mentre no es disposi de proves ràpides.
La reorganització de la programació d'activitats del PHV es fa d'acord amb aquests criteris tot i que es manté activa la línia d'atenció a pacients COVID-19 atesos per atenció domiciliària.
Es prioritzarà l'activitat i proves complementàries amb una valoració i priorització de les activitats pendents, amb una visió fins al mes d'agost, en funció de les que han de fer-se de forma presencial, les que es podrien fer de forma no presencial –via telefònica- i les activitats que es poden demorar al setembre, via telefònica o presencial.
Per cada cas es valorarà la necessitat de proves per tal de poder planificar-ne l'agenda.
Per planificar l'activitat ambulatòria es defineixen diferents aspectes a tenir en compte per facilitar-ne l'organització: els períodes, les modalitats de visita, la priorització clínica i les proves complementàries.
S'estableixen dos períodes per a la planificació: de l'11 de maig al 31 d'agost i de l'estiu fins a finals d'any.
En la gestió d'ingressos es protocol·litza la realització de PCR per a tots els ingressos que s'hagin de fer.
Els resultats negatius ingressaran al PHV i en el cas dels positius els aguts es traslladaran a l'Hospital Universitari Joan XXIII i si són de convalescència a GIPSS.
Durant el mes de maig s'ha iniciat l'activitat quirúrgica fent inicialment cirurgia major ambulatòria.
A partir del juny, el ritme d'activitat, si no hi ha incidències s'incrementarà.
Així mateix s'implantaran noves eines d'atenció telemàtica.
A partir del 6 de maig videoconferència bàsica i a partir del 20 de maig l'eConsulta bàsica.
L'Hospital del Vendrell (HV) mantindrà a urgències circuits independents per a l'atenció a malalts respiratoris, amb sala d'espera pròpia, despatx a atenció continuada i boxs independents.
En l'hospitalització es fa sistemàticament una PCR a tot pacient ingressat al centre que ingressi per urgències.
Es començarà l'activitat quirúrgica activant un dels tres quiròfans a partir del dilluns, 11 de maig, amb una distribució proporcional a l'activitat enregistrada l'any anterior.
La previsió és incorporar un segon quiròfan el mes de juny.
Es prioritzarà tota patologia provinent de diagnòstic ràpid i llista d'espera preferent i totes aquelles intervencions amb preoperatori que han estat anul·lades.
Des del 4 de maig s'han recuperat els parts que es derivaven a l'Hospital de Santa Tecla.
A les consultes externes es planteja una recuperació inicial d'un 25 a un 30% els primers quinze dies.
Es faran 5 visites presencials per dia, i s'hi intercalaran 2 o 3 visites telefòniques.